**ŠIAULIŲ LOPŠELIS-DARŽELIS „KREGŽDUTĖ“, 190526385**

PATVIRTINTA

Šiaulių lopšelio-darželio „Kregždutė“

direktoriaus 2020 m. d.

įsakymu Nr. P-

**2021 – 2023 METŲ STRATEGINIS VEIKLOS PLANAS (12)**

**I SKYRIUS**

**VEIKLOS KONTEKSTAS**

Šiaulių lopšelio-darželio „Kregždutė“ strateginis veiklos planas parengtas įgyvendinant 2015-2024 metų Šiaulių miesto strateginio plėtros plano ilgalaikio prioriteto „Aktyvi, kūrybinga ir atsakinga bendruomenė“ strateginį tikslą – „Plėtoti inovatyvią švietimo ir kultūros sistemą, ugdančią aktyvią ir kūrybingą asmenybę“ bei Šiaulių miesto savivaldybės 2020-2022 metų strateginio veiklos plano strateginį tikslą – „Užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę“.

Šiaulių lopšelis-darželis „Kregždutė“ yra Šiaulių miesto savivaldybės biudžetinė įstaiga, viešas juridinis asmuo. Lopšelis-darželis savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos švietimo įstatymu, Valstybės pažangos strategija „Lietuva 2030“, Valstybės švietimo strategija 2013-2022 metams, Geros mokyklos koncepcija, 2015-2024 metų Šiaulių miesto strateginiu plėtros planu, Šiaulių miesto savivaldybės švietimo prieinamumo ir kokybės užtikrinimo programa, Šiaulių miesto vaiko asmenybės ūgties koncepcija, Šiaulių miesto savivaldybės tarybos sprendimais, Šiaulių miesto savivaldybės administracijos direktoriaus ir Šiaulių miesto savivaldybės administracijos Žmonių gerovės ir ugdymo departamento Švietimo skyriaus vedėjo įsakymais, Šiaulių lopšelio-darželio „Kregždutė“ nuostatais ir kitais norminiais dokumentais.

Lopšelio-darželio buhalterinę apskaitą vykdo Šiaulių miesto savivaldybės švietimo centro Centralizuotos buhalterinės apskaitos padalinys.

Lopšelyje-darželyje veikia 5 ikimokyklinio ugdymo grupės. Šiuo metu lopšelį-darželį lanko 95 vaikai.

Maksimalus leistinas pareigybių skaičius -33. Lopšelio-darželio renovacijos metu naudojami 20,75 etatai, iš jų: 12,5 et. - pedagoginio personalo ir 8,25 et. – aptarnaujančio personalo.

Lopšelyje-darželyje dirba 23 darbuotojai: 11 pedagogų, iš kurių 1 įgijęs auklėtojo metodininko kategoriją, 1 – logopedo metodininko, 1 – socialinio pedagogo metodininko, 1 neformaliojo švietimo mokytojo metodininko; 4 vyresniojo auklėtojo, 3 auklėtojo kvalifikacines kategorijas. Visi pedagogai turi aukštąjį išsilavinimą. Neatestuoti 3 pedagogai.

Lopšelis-darželis savo veiklą planuoja rengdamas trejų metų strateginį veiklos planą, metinį veiklos planą, grupių ugdomosios veiklos metinius planus; vaikų ugdymo savaitinius planus. Ugdomoji veikla planuojama vadovaujantis ikimokyklinio ugdymo programa „Aš skubu užaugt...“ Į ugdymo turinį integruojamas „Kūrybinės inžinerijos“ ugdymo modelis, tarptautinė ankstyvosios prevencijos „Zipio draugai“ programa, emocinio intelekto ugdymo „Kimochis“ programa, „Smurto ir patyčių prevencijos ir intervencijos vykdymo“ programa. Ikimokyklinio amžiaus vaikų pasiekimai vertinami pagal Ikimokyklinio amžiaus vaikų pasiekimų aprašą. Lopšelyje-darželyje parengtas Vaiko savęs (veiklos) įsivertinimo tvarkos aprašas, siekiant ugdyti kritiškai mąstančią asmenybę.

Išplėtotas IT naudojimas ugdymo proceso organizavimui. Ugdymo procese naudojamos 2 interaktyvios lentos, 5 Bitės – robotukų rinkiniai, kompiuterizuotos visos pedagogų ir specialistų darbo vietos. Lopšelyje-darželyje įdiegtu elektroniniu dienynu „Mūsų darželis“ turi galimybę naudotis ir ugdytinių tėvai. Lopšelyje-darželyje veikia internetinis tinklalapis [www.kregzdute.tavodarzelis.lt](http://www.kregzdute.tavodarzelis.lt), internetinė informavimo svetainė „Klauskite drąsiai“, lopšelio-darželio facebook paskyra.

Siekdamas efektyviau pritaikyti ugdymo turinį vaikų poreikiams ir gebėjimams lopšelis-darželis bendradarbiauja su: Šiaulių Pedagogine psichologine tarnyba, Šiaulių miesto lopšeliais-darželiais „Salduvė“, „Ažuoliukas“, „Žirniukas“, „Gintarėlis“, „Ežerėlis“, šalies septyniomis ikimokyklinio ugdymo įstaigomis „Kregždutė“, Berniukų dainavimo mokykla „Dagilėlis“, Ragainės, Vinco Kudirkos progimnazijomis, Stasio Šalkauskio gimnazija, Moksleivių namais, Šaulių miesto Viešosios bibliotekos filialais „Šaltinėlis“ ir „Varsa“, sveikatos priežiūros institucijomis (Visuomenės sveikatos biuras, Centro poliklinika), Šiaulių universitetu, Šiaulių miesto jaunųjų gamtininkų centru, Asociacija „Futbolo profesionalai“.

Lopšelio-darželio veikla finansuojama iš Valstybės ir Savivaldybės biudžetų lėšų pagal asignavimų valdytojo patvirtintą sąmatą. Papildomos lėšos gaunamos iš rėmėjų ir 1,2 procento gyventojų pajamų mokesčio. 2021 metais bus baigtas lopšelio-darželio modernizavimas.

Šiaulių lopšelio-darželio „Kregždutė“ 2020-2022 m. strateginis veiklos planas buvo įgyvendinamas maksimaliai panaudojant esamas stiprybes ir galimybes. Įgyvendinus 95 proc. išsikeltus tikslus ir uždavinius, pasiekta pažanga šiose srityse:

- ugdymo turinyje integruojamos STEAM veiklos;

- įgyvendinta ugdymo modelio „Kūrybinė inžinerija“ plėtra trimis kryptimis: kūrybinėse dirbtuvėlėse, lauko erdvėje, su socialiniais partneriais;

- įstaigos veiklos tobulinimui pasitelktos tikslinės partnerystės, tuo tikslu pasirašyta 14 naujų bendradarbiavimo sutarčių;

- nuosekliai fiksuojama individuali vaikų pažanga ir vertinami pasiekimai 2 kartus per metus;

- ugdymo turinio įvairovė užtikrinima gerinant vaikų pasiekimus tobulintinose ugdymo srityse- projektas „Keliaujanti knyga“ su Viešosios bibliotekos „Šaltinėlis“ ir „Varsa“ filialais;

- užtikrinta vaikų pasiekimų ir pažangos vertinimo dermė tarp vaikų-tėvų-pedagogų. Parengtas vaiko savęs (veiklos) įsivertinimo tvarkos aprašas.

- įgyvendinamos vaikų socialinio-emocinio intelekto ugdymo programos „Kimochis“, „Zipio draugai“;

- SKU modelis įgyvendinamas pasitelkiant vyresnių klasių moksleivius iš Vinco Kudirkos, Rasos progimnazijų, Stasio Šalkauskio gimnazijos;

- patobulintos pedagogų kompetencijos ne tik dalyvaujant bet ir rengiant tarptautinius projektus Etwinning platformoje;

- skatinamas vaikų fizinis aktyvumas dalyvaujant Respublikiniuose projektuose „Lietuvos mažųjų žaidynės“, „Futboliukas‘, „Sveikatiada“. Prisijungta prie Respublikinės ikimokyklinio ugdymo kūno kultūros pedagogų asociacijos (RIUKKPA) inicijuotų sportinių bei sveikatos stiprinimo veiklų;

- sukurti ir vykdomi sporto projektai etwinning.com platformoje;

- plėtojamos veiklos, skirtos tenkinti vaikų pažinimo ir saviraiškos poreikį - įgyvendintas projektas „Saugok gamta, ją pažindamas“ bendradarbiaujant su gamtininkų stotimi, sudarytos sąlygos 4 papildomoms veikloms vykdyti;

- pasiteisino kryptingas pedagogų kvalifikacijos tobulinimas, pasiektas aukštas skaitmeninis raštingumas;

- sistemingai vykdomas įstaigos veiklos įsivertinimas, vadovaujantis parengtu Lopšelio-darželio veiklos kokybės įsivertinimo tvarkos aprašu;

- praplėstos bendravimo galimybės su tėvais naudojant elektroninį dienyną ir informavimo svetainę „Klauskite drąsiai“;

- projekto „Tėvų mokyklėlė“ veikla skatina tėvų įsitraukimą dalyvauti „Tėvystės įgūdžių programoje“, „Kregždučių stovyklėlėje“;

- pedagogų gerosios patirties sklaidai tęsiamas bendradarbiavimas su šalies ikimokyklinių įstaigų asociacija „Kregždutė‘. Parengtas straipsnis „Anksčiau ir dabar“;

- papildytos IKT priemonės ugdymo procese: interaktyvi lenta, Bitės-robotukai.

**Vizija**

Laimingas ir sėkmę patiriantis vaikas.

**Misija**

Taikyti patiriminio ugdymo metodiką, grįstą atradimais, tyrimais, bandymais, pažinimu netradicinėje aplinkoje.

**Vertybės**

Vaiko individualumas, šeimos kultūra;

Pedagogų profesionalumas, iniciatyvumas, pareigingumas ir atsakomybė;

Didelis dėmesys skiriamas veiklos įsivertinimui ir racionaliam tiek žmogiškųjų išteklių, tiek materialinių resursų naudojimui. Lopšelyje-darželyje sukurta pedagoginės ir ūkinės veiklos priežiūros sistema, veiklos kokybės įsivertinimą atlieka įsivertinimo darbo grupė. Analizuodami veiklos rezultatus išskyrėme lopšelio-darželio stipriąsias ir tobulintinas sritis.

|  |  |  |  |
| --- | --- | --- | --- |
| **Stipriosios pusės** | **Silpnosios pusės** | **Galimybės** | **Grėsmės** |
| Plėtojama ugdymo modelio „Kūrybinė inžinerija“ veikla. | Vaikų pasiekimai sakytinės, rašytinės kalbos srityse. | Didinti ankstyvojo amžiaus vaikų grupių skaičių. | Didėjantis vaikų skaičius su emocijų ir elgesio sutrikimais. |
| Geri ikimokyklinio ugdymo vaikų pasiekimai - santykiai su bendraamžiais, su suaugusiais srityse. | Menkos užsienio kalbos žinios, dalyvaujant finansavimą pritraukiančiuose projektuose. | Pritaikyti lopšelio-darželio koridoriaus erdvę edukaciniams vaikų poreikiams. | Lauko edukacinių erdvių stoka neužtikrina kokybiško ugdymo proceso tęstinumo lauke. |
| Informacinių technologijų taikymas ugdymo procese. | Trūksta visų pedagogų įsitraukimo į aktyvų komandinį darbą | Įvairinti ugdymo turinį įrengtomis studijomis. | Patalpų stoka neformaliojo ugdymo veikloms organizuoti. |
| Pedagogų gebėjimai ugdant vaikų socialinius- emocinius įgūdžius. |  | Užtikrinti įstaigoje judėjimo galimybes fizinę negalią turintiems vaikams. | Tėvų nepamatuojami reikalavimai įtakoja pedagogų savijautą ir sveikatą. |

Lopšelio-darželio „Kregždutė“ strateginis planas parengtas siekiant efektyviai organizuoti įstaigos veiklą, kryptingai siekti numatytų tikslų, uždavinių ir priemonių įgyvendinimo. Lopšelio-darželio „Kregždutė“ 2021-2023 metų strateginį veiklos planą parengė lopšelio-darželio direktoriaus 2020 m. rugsėjo 3 d. įsakymu Nr. P-36 sudaryta darbo grupė.

**II SKYRIUS**

**TIKSLAS (01) IKIMOKYKLINIO IR PRIEŠMOKYKLINIO UGDYMO POREIKIŲ TENKINIMAS**

Vadovaujantis Lietuvos Respublikos švietimo įstatymu lopšelis-darželis „Kregždutė“ atsižvelgdamas į ikimokyklinio ugdymo principus, vaiko prigimtį, jo poreikius, savitumą, siekia teikti kokybiškas švietimo paslaugas šeimoms, auginančioms ikimokyklinio amžiaus vaikus.

| Rezultato vertinimo kriterijaus pavadinimas ir mato vienetas | 2020 metų  faktas | 2021 metų | 2022 metų | 2023metų |
| --- | --- | --- | --- | --- |
| 1. Grupių, kuriose ugdoma pagal ikimokyklinio ir priešmokyklinio ugdymo programas, skaičius | 5 | 10 | 10 | 10 |
| 2. Vaikų, dalyvaujančių „Penkios studijos“ veiklose, skaičius | 60 | 100 | 140 | 160 |
| 3. Grupių, įgyvendinančių sveikatos stiprinimo „Sportuojanti Kregždutė“ programą, skaičius | 3 | 5 | 10 | 10 |
| 4. Bendruomenės įtraukimas į ugdymo turinį integruojamus projektus, proc. | 20 | 25 | 30 | 40 |
| 5. Darbuotojų, dalyvaujančių skaitmeninio raštingumo kompetencijų tobulinimo renginiuose, procentas | 20 | 40 | 60 | 80 |

**III SKYRIUS**

**01 TIKSLUI ĮGYVENDINTI SKIRTI UŽDAVINIAI IR PRIEMONĖS**

Lopšelyje-darželyje įgyvendinama ikimokyklinio ugdymo programa „ Aš skubu užaugt“ (2018) ir Priešmokyklinio ugdymo bendroji programa (2014). Lopšelis-darželis užtikrina sisteminę (pedagogų, logopedo ir socialinio pedagogo) ugdymo(si) pagalbą kiekvienam vaikui. Aukštas vaikų ugdymo(si) pasiekimų įvertinimas - svarbus lopšelio-darželio veiklos rodiklis. Todėl efektyviai, kokybiškai organizuojama ugdomoji veikla, pagrįsta ugdymo programų refleksija, besiremianti vaiko pasiekimų vertinimais. 2021 m. bus siekiama gerinti vaikų pasiekimus visose ugdymosi srityse, tačiau didesnis dėmesys bus skiriamas vaikų sakytinės ir rašytinės kalbos ugdymo sričių gerinimui, vykdant projektinę veiklą, plėtojant tikslinę partnerystę, įvairiomis formomis įtraukiant į bendradarbiavimą tėvus. Nuolat kintantis ugdymo(si) turinys ir siekis pagerinti vaiko pažangą įpareigoja kurti ugdymosi aplinkas, kuriose jis galėtų aktyviai veikti, įgyti gebėjimų ir patirties, patirtų sėkmę. Lopšelyje-darželyje bus įgyvendinamas ugdymo modelis „Penkios studijos“, skatinantis vaikų patirtinį ugdymąsi, socializaciją, kūrybiškumą, pritaikytas tyrinėjimams, lavinantis pojūčius. Atskirose studijose bus numatomas veiklos planas atsižvelgiant į vaikų amžiaus poreikius ir gebėjimus. Vaiko ugdymosi motyvacija skatinama įsivertinant save (veiklą), tenkinant saviraiškos poreikius, įgyvendinant SKU modelį.

**Uždaviniai:**

**01.01. Sudaryti sąlygas ugdymo turinio įvairovei, siekiant pagerinti vaikų pasiekimus.**

**Priemonės:**

01.01.01. Vaikų pasiekimų ir pažangos (įsi)vertinimo kokybės užtikrinimas sakytinės, rašytinės kalbos ugdymo srityse.

01.01.02. Ugdymo modelio „Penkios studijos“ įgyvendinimas. (STEAM, šviesos ir garso, bendravimo, judesio, teatro).

01.01.03. Ugdymosi motyvacijos palaikymas (savęs įsivertinimas, būreliai, SKU).

Siekiant stiprinti ir saugoti vaikų sveikatą, ugdyti fizinį aktyvumą, į ikimokyklinio ir priešmokyklinio ugdymo turinį integruojama sveikatos stiprinimo programa „Sportuojanti „Kregždutė“, sveikatos saugojimo ir stiprinimo projektai. Lopšelis-darželis sieks tapti Lietuvos sveikatą stiprinančių mokyklų tinklo nare. Įgyvendinamos prevencinės programos „Kimochis“, „Zipio draugai“. Skatinami tėvai įsitraukti į organizuojamas veiklas – projektus, puoselėjančius šeimos vertybes, pozityvų bendravimą su vaiku ir su kitais bendruomenės nariais.

**01.02. Stiprinti psichinę ir fizinę vaikų sveikatą.**

**Priemonės:**

01.02.01. Sveikatos stiprinimo programos „Sportuojanti Kregždutė“ įgyvendinimas.

01.02.02. Vaikų socialinio-emocinio intelekto ugdymo programų „Kimochis“ ir „Zipio draugai“ vykdymas.

01.02.03. Socialinių projektų: vaikams „Jausmų vaivorykštė“ ir šeimoms „Mūsų laikas kartu“ įgyvendinimas.

Sėkmingam ugdymo turinio įgyvendinimui ir įstaigos veiklos kokybės užtikrinimui svarbus kiekvieno pedagogo noras tobulėti, reflektuoti savo veiklą, gebėti bendradarbiauti. Bus sudarytos galimybės kiekvienam pedagogui dalyvauti kvalifikacijos tobulinimo renginiuose, dalintis gerąja patirtimi. Atsižvelgiant į pareigybines funkcijas rekomenduojami kvalifikacijos kėlimo renginiai nepedagoginiam personalui. Prioritetinė darbuotojų kvalifikacijos tobulinimo sritis – skaitmeninis raštingumas.

**01.03. Tobulinti darbuotojų kvalifikaciją**

**Priemonės:**

01.03.01. Pedagogų kvalifikacijos tobulinimo plano įgyvendinimas.

01.03.02. Nepedagoginio personalo kvalifikacijos tobulinimas.

**IV SKYRIUS**

**TIKSLAS (02) LOPŠELIO-DARŽELIO UGDYMO APLINKOS MODERNIZAVIMAS**

Lopšelio-darželio materialinė bazė nuolat atnaujinama, vaikams sukurtos patrauklios, sveikos ir saugios, higienos normas atitinkančios vidaus ir lauko ugdymo(si) aplinkos. Modernizavus lauko žaidimų aikšteles, pavėsines, bus užtikrintas vaikų saugumas ir ugdymo proceso tęstinumas lauke. Nuolat atnaujinamos IT, įsigyjama šiuolaikiškų ugdymosi priemonių.

| Rezultato vertinimo kriterijaus pavadinimas ir mato vienetas | 2020 metų  faktas | 2021 metų | 2022 metų | 2023 metų |
| --- | --- | --- | --- | --- |
| 1. Lauko žaidimų aikštelių ir pavėsinių modernizavimas, proc. | 0 | 20 | 40 | 40 |
| 2. Edukacinių aplinkų papildymas ugdymo priemonėmis, proc. | 20 | 20 | 30 | 40 |
| 3. Patirtinį ugdymą skatinančių erdvių kūrimas (erdvių skaičius) | 0 | 2 | 2 | 1 |
| 4. IT įrangos įsigijimas ir atnaujinimas, proc. | 30 | 20 | 20 | 30 |
| 5. Virtuvės techninės įrangos atjauninimas , proc. | 0 | 20 | 20 | 20 |

**V SKYRIUS**

**02 TIKSLUI ĮGYVENDINTI SKIRTI UŽDAVINIAI IR PRIEMONĖS**

Modernizavus lopšelio-darželio vidaus erdves bus galimybė kurti naujas edukacines erdves (studijas), atliepiančias patirtinio ugdymosi principus.

**Uždaviniai:**

**02.01. Tobulinti ir modernizuoti ugdymo(si) aplinką.**

**Priemonės:**

02.01.01. Patirtinį ugdymą(si) skatinančių erdvių (studijų) įkūrimas.

02.01.02. Edukacinių aplinkų papildymas ugdymo priemonėmis ( STEAM veiklų organizavimui, fizinio aktyvumo skatinimui, socialinio-emocinio intelekto ugdymui).

02.01.03. IT įrangos įsigijimas ir atnaujinimas.

Lopšelyje-darželyje kuriama saugi sveika ugdymo(si) aplinka, užtikrinamas ugdytinių saugumas tiek lopšelio-darželio patalpose, tiek lauko erdvėse. Įgyvendinus lopšelio-darželio modernizaciją, bus saugi ir patraukli lauko teritorija. Pastovus virtuvės įrangos ir minkšto inventoriaus (patalynės ir kt.) atnaujinimas teigiamai įtakoja vaikų sveikatą.

**02.02. Užtikrinti saugias ir sveikas ugdymo(si) sąlygas.**

**Priemonės:**

02.02.01. Lopšelio-darželio modernizavimas.

02.02.02. Lauko žaidimų aikštelių modernizavimas.

02.02.03. Virtuvės įrangos ir minkšto inventoriaus atnaujinimas.

**Strateginio veiklos plano priedai**

1. Bendras lėšų poreikis ir numatomi finansavimo šaltiniai.

2. 2021-2023 metų strateginio veiklos plano tikslų, uždavinių, priemonių, priemonių

išlaidų ir produkto kriterijų suvestinė.

3. STRAPIS kopija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Šiaulių lopšelio-darželio „Kregždutė“ Žmonių gerovės ir ugdymo departamento

tarybos pirmininkė Švietimo skyriaus vedėja

Renata Lembutienė Edita Minkuvienė

2020 - 2020-